Petőfi Művelődési Ház Jászárokszállás
2023. évi beszámolója

Helyzetelemzés


A Petőfi Művelődési Ház Jászárokszállás munkáját az Alapító okiratban meghatározottak szerint, az 1997. évi CXL. törvény – a muzeális intézményekről, a nyilvános könyvtári ellátásról és a közművelődésről – alapján, valamint Jászárokszállás Város Önkormányzata Képviselőtestületének 9/2018. (XII.05.) önkormányzati rendelete a helyi közművelődés önkormányzati feladatellátásáról dokumentumok alapján éves munkaterv szerint végzi.

Alapelvünk, hogy a kultúrához, közművelődéshez való jog minden ember alapvető joga. E jogok nemre, korra, vallásra, politikai meggyőződésre, nemzeti vagy társadalmi származásra való tekintet nélkül mindenkit megilletnek. Jászárokszállás város polgárainak és közösségeinek joga, hogy igénybe vegyék az önkormányzati fenntartású közművelődési intézmény szolgáltatásait.
2023 újdonsága volt, hogy a pandémiás szigorításoktól mentesen kezdhettük meg az évet. A háborús időszak, infláció továbbra is előttünk lebegett, majd nyáron következett a következő hideg zuhany, amikor a költségvetési tervezet kalkulált hiányával szembesült az önkormányzat és reagálni kellett takarékoskodással, költéség hatékonysággal, tervezett felújítási munkálatok elhagyásával.
Személyi feltételek

Jászárokszállás Város Önkormányzata minden évben költségvetési rendeletében határozza meg az intézmény betölthető álláshelyeinek mértékét. Feladataink ellátásához a költségvetési rendelet elfogadását követően (2023.03.01-től) 4 álláshelyet biztosít, tavalyi évhez képest részmunkaidős (4 órás) státusszal változott a mozgásterünk és megbízási szerződéssel is alkalmazunk havi maximum 40 órában egy kollegát.
Állandó munkatársaink:

1 fő igazgató 
felsőfokú szakképesítéssel 


1 fő művelődésszervező 
felsőfokú szakképesítéssel

1 fő kisegítő
gimnáziumi érettségivel 

1 fő kisegítő /4 órás/     
gimnázium érettségivel, 


1 fő kisegítő /4 órás/     
gimnázium érettségivel, 



OKJ rendszerinformatikus képesítéssel
A nagyobb rendezvények lebonyolításában a Városgondnokság, oktatási-nevelési intézmények dolgozói és a civil szervezetek, önkéntesek, nyári időben diákmunkások és közösségi szolgálatot teljesítő diákok is besegítenek. 
Az intézmény nyitva tartása rugalmas, kielégíti a civil szervezetek, az amatőr csoportok, az intézmények és a lakosság igényeit. 
	
	Nyitvatartási napok száma
	Nyitvatartási órák száma
	Létszám

	2023
	237
	2500
	4 fő


Épület, berendezés, felszerelés

A művelődési ház épülete iránt éves szinten nagyarányú igénybevétel a jellemző. Problémaként jelentkezett a „kistermek” alacsony száma, mely testületi üléseken is témaként visszatérő elem. Törekszünk mindenkinek a lehető legcélszerűbb megoldást megtalálni szervező, egyeztető munkával. 
Igényként felmerült több éven át a lakosság, képviselők részéről a klimatizálás igénye, melyet a 2023-as költségvetés jóvoltából nyáron megvalósítottunk. Klimatizált az iroda, a nagyterem, a és a „büfé” terem. Sajnos a kiépítés beázásokat is eredményezett, melyek biztosítási kifizetése karácsony előtt történt meg. Emelőkosaras autóval is megvizsgálásra, takarításra került az épület csatornahálózata és a cserepezésben felfedetett hibákat is sikerült megjavítani a Városgondnokság szakembereinek segítségével. Sajnos a parketta csiszolás, lakkozás halasztásra került, úgy ahogyan a Csörsz szobor környékének rendbetétele.
Visszatekintés az elmúlt 10 évre: a nagy igényre való tekintettel 2014-ben elkészült a személyi felvonó. Az idősebbek és mozgássérültek is tudják látogatni a rendezvényeinket. 2015-ben az épület teljes tetőcserépcseréje, a belső udvari rész falszigetelése, vakolása és festése elkészült. 2016-ban a fűtéskorszerűsítése megvalósult. 2018-ban a folyosón és a kistermekben a nyílászárók cseréje megtörtént önkormányzati támogatásból. 2019-ben megvalósult a külső homlokzat felújítása, az ereszcsatorna, a nagyterem nyílászáróinak cseréje, a padlás szigetelése. 2020-ban pályázati támogatottsággal megvalósult az intézmény megújuló energia hasznosítása, a 10kW teljesítményű napelem beruházás és ehhez kapcsolódó SMART mérő egység felszerelése, mely 2022 évben több, majdnem 300.000Ft Forintért átvett energiát termelt vissza a hálózatba. WiFi4Eu pályázat segítségével intézményünkben is ingyenes WiFi hálózat került kiépítésre, és épületen belül és kívül egyaránt internet szolgáltatást biztosít. A csillárok felújítása mellett sor került a nagyterem kapcsolótáblájának cseréjére, terem világítás-kapcsolók korszerűsítésére, folyosó kapcsolótábla felújítására, falikarok cseréjére, menekülési útvonal jelző eszközök Országos Tűzrendészeti Szabályzat szerinti cseréjére.
A világtalálkozóra készített földszinti folyosó falfestése 2022-ben a lift melletti várótérben tovább bővült 4 helyi épület lefestésével (városháza, strandfürdő, kápolna és a Köztársaság téri iskola), melyek Csikós Orsolya keze munkáját dicsérik. Illetve sor került az épület udvari homlokzatán a fecske alátétek felhelyezésére, melyekhez az anyagot a WEGER KFT. nagylelkű felajánlásaként kaptunk. 
Gazdálkodás, pénzügyi mutatók
A Petőfi Művelődési Ház Jászárokszállás önállóan működő költségvetési szerv, pénzügyi műveleteit a polgármesteri hivatal pénzügyi irodája végzi.
Az intézmény működési bevétele tanfolyamokból és terembérleti díjakból tevődik össze.

Kihasználjuk a pályázati lehetőségeinket: 2023. évben Csoóri pályázaton nyertünk a Délibáb Népzenei Műhelyre 500.000Ft támogatást.
A mindenkori önkormányzati támogatás az alapja költségvetésünknek.
2023. év gazdálkodásának adatai (adatok e Ft-ban)

	
	Illetmény, munkabér
	Járulékok
	Dologi
	Egyéb kiadáok
	Felhalmozási kiadások
	Pályázati és központi kv. támogatás
	Önkormányzati

támogatás
	Működési bevét.
	Kiadás összesen

	2023
	22534 
	3116
	9180
	8   
	2765
	500
	34471
	1948
	37603


Szakmai munka értékelése
Feladatunk a város szellemi, művészeti értékeinek, hagyományainak feltárása, megismertetése, a helyi művelődési szokások gondozása, gazdagítása, az amatőr alkotó művelődő közösségek tevékenységének támogatása, a szabadidő kulturális célú eltöltéséhez a feltételek biztosítása, a városban működő civil szervezetek munkájának segítése.

A nemzeti, a nemzetiségi és más kisebbségi kultúra értékeinek megismertetése, a megértés, a befogadás elősegítése, a különböző kultúrák közötti kapcsolatok kiépítése.
A szervezett rendezvények zöme a művelődési házban valósul meg, a gyermek, ifjúsági, a felnőtt és a nyugdíjas korosztályt megcélozva és a lehetőségekhez mérten minden igényt kielégítve. 

Az épületben alkotnak, működnek a különböző kiscsoportok, civil közösségek. Jelentős a ház szolgáltató jellege, illetve vannak külső rendezvények is.

2023-tól a nyári kötelező napközi is az intézményben valósult meg.

Helyi művelődési szokások gondozása, gazdagítása
Városunk múltjában mindig jelentős kultúraközvetítő erőt jelentettek az énekes csoportok, körök. A 2022-ben 45 éves Rozmaring Népdalkör ápolja a népi éneklés hagyományait, gondoskodva az utánpótlásról is. A jelenleg általános iskolásokból álló Délibáb Népzenei Műhely magas színvonalon képviselik a helyi és más tájegység hagyományait, legkisebb csoportjuk a Kabócák a 2021-es évben alakult. Fontos feladatnak tartjuk munkájuk segítését, bemutatkozások, fellépések szervezését, jubileumi évfordulók ünneplését. Míg a Csoóri Sándor Program pályázatán Rozmaring Népdalkörrel 2020-ra sikerült 1.000.000Ft-os pályázatot nyerni, most a Délibáb részesült 500.000Ft-os támogatásban a művelődési ház csoportjaként. 2024. év nyaráig kották- szakmai anyagok beszerzésére és oktatásokra, illetve egy nyilvános rendezvény megvalósítására fordítjuk az összeget.
Mindegyik csoport részére szervezünk fellépési lehetőségeket. 
Szereplői a Jász Világtalálkozóknak, a helyi ünnepségeknek, civil szervezeti rendezvényeknek és 2020 szeptembere óta Nyitott Porta programunknak.
Támogatjuk a helyi és elszármazott, környékbeli településeken élő képzőművészeket, kézműveseket és bemutatkozási lehetőségeket biztosítunk számukra. Szervezzük, illetve helyet biztosítunk a képzőművészeti tárlatoknál (Tavaszi tárlat március 15-én – az általános iskola tanulóinak rajzpályázatából, Nyári kiállítás júliusban – a főzőverseny keretein belül az általános iskolában, Őszi tárlat október 23-án – az általános iskola Petőfi 200 rajzpályázat eredményhirdetésével egybekötve.
Kiemelt figyelmet fordítunk a gyermek és ifjúság szabadidejének hasznos eltöltésére, szórakozására, alkotóképességük kibontakoztatására:
a legkisebbek (0-3 éves korig) Kerekítő foglalkozáson vehetnek részt. Kicsit nagyobbaknak kézműves foglalkozásokat szervezünk több témában. 
Új klubunk 2021 nyári szünet óta a Kocka Klub, ahol 8-16 év közötti gyerekek gyűlnek össze nálunk és játékokról beszélnek, konzollal – telefonnal közösségi játékokat játszanak. Heti egy alkalommal találkoznak 2 óra hosszában. A másik gyermek klubunk az Öltögető, ahol ügyes kezű kislányok a varrás, hímzés, öltés tudományával ismerkednek. 2022. március 9-én kezdődött el a Petőfi Művelődési Házban a Viganó Alapfokú Művészeti Iskola jóvoltából a néptánc oktatás Kovácsné Lajos Krisztina és Szűcsné Urbán Mária táncpedagógusokkal, 6-10 év közötti gyermekek részvételével. A gyerekek 3 hónap próbaidőszak után, már a birkafőző verseny nagyszínpadán is bemutatkoztak. A népzene, néptánc, néphagyomány megismertetésének hatékony közvetítője a jeles napok, ünnepi szokásokkal megismertetni a környezetet. Ilyen jeles naphoz kapcsolódik 2022-ben életre hívott Farsang farka felvonulás és szalmabáb égetés, ahol a farsang végével jelmezbe bújt gyermekek énekelve, megmutatva jelmezüket felvonulnak, elijesztik és egy nagy tűzrakás mellett jelképesen elégetik a telet, a rosszat, a betegséget. 
Szintén új csoportunk az Anime Klub Goda Gergő pedagógus vezetésével, ahol tizenéves lányok beszélgetnek, rajzolnak, zenét hallgatnak, animációs filmeket néznek a japán rajzfilmkultúrával ismerkedve.

Illetve óvodás kortól középiskolás korig gyermekek táncóráinak biztosítunk heti 2 alkalommal helyet, a Fortuna TSE és Csillag Mazsorett csoportok részére.

Felnőtt lakosságnak szóló önszerveződő csoportjaink: a Senior Örömtánc, mely olyan mozgás, szólótánc forma ötvözete amely az 50 év fölöttiek részére ajánlott és segít az izmok és bizonyos idegpályák stimulálásával megelőzni az időskori demencia és Alzheimer-kór kialakulását, és közösségi élményt, közös mozgást, ismerkedést segíti. 2023. márciustól a művelődési ház saját szakköreként díjmentesen látogatható és ősszel a témában előadást is hallgathatott a közönség.
A másik csoportunk pedig a Csak Pozitívan Klub, ahol kéthetente Ördög Ilona vezetésével különféle, a hétköznapokat érintő témákat boncolgatnak.

2023-ban a Petőfi 200 emlékév volt kiemelt programsorozatunk, melyben minden hónapban elhangzott a hónap verse, településünkre érkezett a Petőfi-busz és az iskolák, óvodák is bekapcsolódtak a rendezvényekbe, úgy ahogyan a civilek is.
Kistérségi közművelődés, nemzeti ünnepek, művészeti nevelés
Tevékenységeink közé tartozik: kistérségi programok propagálása, környező települések színjátszó és amatőr művészeti csoportjainak bemutatkozási lehetőséget adni.
Minden évben hozzájárulunk résztvevőként és segítőként a Jászok Világtalálkozójához, melyre 2023-ban Jászdózsán került sor. Csoportjainkkal, munkatársakkal, kollegákkal képviseltük településünket a 3 napos rendezvényen.
Fontos feladatnak tartjuk a kulturális turizmusra való felkészülést: rendezvények, Jász-ház, helyi kézműves bemutatók, prospektusok, programfüzetek készítésével. 

2023 őszén csatlakoztunk a Térségi Kulturlis Programhoz, az NMI jóvoltából, melynek első programjai 2024 január végétől valósulnak majd meg.

A Jászság legnagyobb báljának, a Jász Bálnak adott otthont településünk 2023. május 13-án, melynek szervezésében oroszlánrészt vállaltunk.

Szervezzük, koordináljuk a nemzeti ünnepeink rendezvényeit, a Magyar Kultúra Napját, a város ünnepeit. Az oktatási intézmények színvonalas műsoraival méltón emlékezünk meg ezekről a napokról. Március 15-én koszorúzás mellett, a gimnázium ünnepi beszédíró pályázatának díjátadásra, általános iskolai műsorra, színpad névadóra és a Görbe János Színkör műsorára, kiállítására került sor.
Az államalapítás ünnepén az előkészületekben, állófogadás előkészítésben, helyszínnel segítettük Szent István napi ünnepi programot.
Október 23-án a városi koszorúzás mellett kiállítást rendezünk, megtekintettük a gimnazista diákok megható műsorát.
Az Ismerős Hangok sorozattal 2023-ban is próbálkoztunk melyet többször az eső, a fellépők visszamondása sújtott, de 3 alkalmat sikerült összehozni, mindösszesen 2 helyi muzsikussal.
Teret biztosítunk iskolai rendezvényeknek, zeneiskolai hangversenyeknek, népdaléneklő versenynek, rajzkiállításoknak, vallástörténeti előadásoknak, könyvbemutató előadásoknak, nőnapnap és idősek világnapjának, költészet napjának, zenei világnapnak, szilveszteri és farsangi bálnak.
150 fő részére, 3 alkalmas filharmónia előadássorozatot kötöttünk le 2023-ben, melynek első előadása november elején zajlott általános iskolások részére és 2024 tavaszán záródik a sorozat.


A helyi civil társadalom kapcsolatrendszerének, közösségi életének segítése

Városunk civil szervezeteinek jelentős része tartja székhelyének a művelődési házat. Állandó összejöveteleinek színtere a művelődési intézmény. Fontos működésük támogatása, a szükséges infrastruktúra biztosítása. Zavartalan működésükhöz a kedvező intézményi hátteret biztosítjuk. Helyet, segítséget biztosítunk a kisebbségi kultúra bemutatkozásához, megismertetéséhez.

Segítjük a Roma Nemzetiségi Önkormányzat rendezvényeinek létrejöttét.

Árokszállásiak Baráti Köre

Vezetői összejöveteleiket havi 1 alkalommal tartják a művelődési házban hétköznap.


Nagyrendezvényeik: (Karácsonyi teadélután), közgyűlés 2 alkalommal.


Redemptiós megemlékezés.

Cukorbetegek Egyesülete


Vezetőségi és taggyűléseiket havi egy alkalommal rendezik a művelődési házban.

Évente nagyrendezvényt is tartanak az intézményben: közgyűlés, Cukorbetegség Világnapja, szűrések mérések, előadások.
Csörsz Vezér Galamb Díszmadár és Kisállattenyésztő Egyesület

Évente több alkalommal tartanak taggyűlést a művelődési házban és egyszer közgyűlést.

Délibáb Népzenei Műhely

Oktatásokat, képzéseket, előadásokat tartanak.
Dolgozók Horgász Egyesülete


Vezetőségi összejöveteleiket és évi taggyűlésüket tartják az intézményben.

Gazdakör

Taggyűléseiket, fogadó óráikat, tanfolyamaikat, ünnepségeiket, (’48-as vacsorát) a művelődési házban rendezik.
Görbe János Színjátszó Egyesület

Színjátszó próbákat a felkészülés idején heti több alkalommal, színházi előadást évi 


hat alkalommal tartanak az intézményben. 

Kertbarát Kör


Vezetőségi üléseiket és taggyűléseiket havonta tartják az intézményben.


Nagyrendezvényeik: (nőnap, férfinap és évzáró közgyűlés).

Mozgássérültek Egyesülete


Vezetőségi üléseiket, taggyűléseiket havonta egy alkalommal tartják az intézményben.

Népfőiskolai Társaság

Foglalkozásait, ismeretterjesztő rendezvényeit általában negyedéves rendszerességgel tartja az intézményben, illetve éves közgyűlésüket.
Nyugdíjasok Egyesülete

Vezetőségi üléseiket, taggyűléseiket havonta egy alkalommal tartják az intézményben.

Nagyrendezvényeik: farsangi bál, nőnap, (költészet napja, anyák napja, közgyűlés).
Szabadidő kulturált eltöltése, képzések és oktatások
A kötetlen szabadidős foglalkozások szervezése főként a gyermek és ifjúsági korosztályt érinti. Részükre hagyományőrző kézműves tábort, nyári napközi részére 2 hét foglalkozást, játszóházat, kézműves foglalkozásokat szervezünk és a már említett Kocka Klubot. Felnőttek részére a kézimunka csoportunk Ügyeskezű Angyalkák néven, kétheti klubfoglalkozásosokkal.
Meridián torna mellett a már említett Senior Örömtánc vált állandó foglalkozásunkká.

Egyéb művelődési lehetőségek, szolgáltatások
Információkat teszünk közzé színházak előadásairól. 
Nagyobb eseményeknél alkalmanként közhírré tesszük a környező települések művelődési intézményeinek programját, kulturális eseményeinek kínálatát.
Menedzseljük az amatőr művészeti csoportjainkat.
Munkakapcsolatot tartunk fenn a médiával, segítségükkel is propagáljuk a kulturális eseményeket.

Helyet biztosítottunk a városi egészségnapnak,mely 2023-bsn is megvalósult, illetve a Cukorbetegek Klubjának sok hasznos előadása, szűrése mellett egészségnapot szerveztek a birkafőző verseny idejére.
Helyet és technikai eszközöket biztosítunk különböző előadásoknak, bemutatóknak. Ezek a rendezvények teremdíj kötelesek.
4 alkalommal biztosítottunk helyszínt véradásnak és év végén véradó ünnepséghez.

Adventi időszakban a programok szervezése, városi program összefoglaló mellett, az adventi koszorú díszítésében vállalunk szerepet és a karácsonyi vásár megszervezésében, a művelődési házban fenyőfát állítottunk, a kézimunka csoportunk horgolt díszeivel.

Helyet biztosítottunk a gimnázium családi nap rendezvényének, hüllőkiállításnak, cirkuszi előadásnak.
2023-ban beépítettük a városi honlapba a városi programnaptárt és ezt kezeljük, feltöltjük adatokkal rendszeresen.

Jász-ház
Biztosítjuk az idegenforgalmi szezon ideje alatt (május 1-től szeptember 30-ig) szerdai napokon a nyitva tartást, más időpontokban bejelentkezés alapján fogadjuk a látogatókat és mutatjuk be a gyűjteményt.

Sok csoportos látogatója van a gyűjteménynek az ország számos vidékéről és külföldről is (2023-ban a legtávolabbi vendégünk Svédországból érkezett). Az iskolák is fontosnak tartják megismertetni tanulóikkal e gyűjteményt.
Az általános iskola és a gimnázium diákjai szervezetten látogatják és fedezik fel e helytörténeti gyűjteményt A Jászság tematikus útvonalát bemutató térképen az egyik állomás településünk helytörténeti gyűjteménye.

Több összejövetelnek is helyet ad a Jász-ház udvara.
2023. szeptember elején adott helyet a Nyitott porta rendezvények, ahol a Legszebb Konyhakertek helyi versenyének eredményhirdetése is zajlott. A nap folyamán csoportjaink mutatkoztak be, népzenei bemutatót tartottunk, kézműveskedhettek a gyerekek.
 Összejövetelt szervezett itt a Kertbarátok Klubja, az óvoda egy csoportja, illetve a polgárőrök. A hagyományőrző kézműves tábor szabadtéri programjait is itt rendezzük. 
2015-től új közösségi színtérrel gazdagodott a Jász-ház, újjá épült a gazdasági épület, melyben helyet kapnak a mezőgazdasági és a régi mesterségek gyűjteményének darabjai. 2021-ben egy 1950-es évekbeli helytörténeti érdekességű munkahelyi tablóval és az iskolából kibontott 80 évet szolgált ablakkerettel színesítettük a gyűjteményt.
Az udvaron kemencével, a nyitott „színnel” várjuk a város oktatási-nevelési intézményeit, civil szervezeteit, hagyományőrző csoportjait, helyi kézműveseit és az ide látogató csoportokat.

Kapcsolatok, együttműködések alakítása
Célunk a jó munkakapcsolat fenntartása az oktatási-, közművelődési-, önkormányzati intézményekkel, az önkormányzati képviselőkkel, a polgármesteri hivatal irodáival, a Nemzeti Művelődési Intézet Jász-Nagykun-Szolnok Megyei Irodájának munkatársaival, a környező települések kulturális intézményeivel, kulturális managgerekkel - műsorszervezőkkel. 
Fontos a civil szervezetekkel, egyéni kezdeményező lokálpatriótákkal kialakított jó kapcsolat fenntartása, bővítése.
Propaganda és információs tevékenység

Az intézmény társadalmi bázisának szélesítése, a működő közösségek hatékonyabb bevonása az intézmény információs tevékenységébe, a tájékoztató munka további bővítése.

Városi kulturális tevékenység összehangolása, kulturális információk közzététele.

Munkakapcsolat aktív a médiákkal.

A rendezvényekhez plakátokat, szórólapokat, meghívókat készítünk. A művelődési ház programjait minden hónapban közzé tesszük a Jászvidék nevű helyi lapban, a város honlapján valamint a művelődési ház Facebook oldalán, a lezajlott eseményekről pedig fényképes beszámolót közlünk mindhárom felületen és gyakorta youtube csatornánkon is. 
A Jászsági Térségi Televízió hírt ad az programjainkról.
Művelődési Ház feladata
· a művelődő közösségek létrejöttének elősegítése, működésük támogatása, fejlődésük

segítése, a közművelődési tevékenységek és a művelődő közösségek számára helyszín biztosítása, 

· a város kulturális értékeinek, hagyományainak feltárása, megismertetése, ápolása, kiemelkedő személyiségeinek értékteremtő kulturális tevékenysége, a hagyományos közösségi kulturális értékek átörökítése feltételeinek biztosítása, 

· a nemzetiségi önkormányzattal együttműködve a nemzetiségi lakosság hagyományainak, kulturális értékeinek feltárása, megismertetése, ápolása, 

· a civil társadalom önszerveződő tevékenységének erősítése, a közösségi és a társadalmi részvétel fejlesztése, 

· az iskolai, az iskolarendszeren kívüli képzések, felnőttoktatás egyes formáinak intézményesülése a közművelődés feladatrendszerében, az egész életre kiterjedő tanulás feltételeinek biztosítása, 

· a gyermekek és fiatalok művészeti, közművelődési és közösségi életének elősegítése, kiemelt figyelmet fordítva a jászárokszállási ifjúság kulturális tevékenységére, 

· a szabadidő kulturált eltöltésének elősegítése, 

· közhasznú kulturális információs szolgáltatások, helyi művelődési, szociológiai kutatások elősegítése, 

· az amatőr alkotó- és előadó-művészeti tevékenység feltételeinek biztosítása. 

Kulturális javak közvetítésében nem versenyezhetünk a nagyobb városok kínálatával, de nem is ez kell, hogy célunk legyen A helyi közösségek segítségén keresztül sok kulturális élményhez, értékes információhoz juttatjuk a lakosságot, egyre szélesebb rétegeket. 
Jászárokszállás, 2024. január 19.
                                                                                     Tisztelettel:     
Lóczy Péter
igazgató

